CELEX: 32010D0427(03)
Language: el
Date: 2009-12-22 00:00:00
Title: Απόφαση αριθ. S7, της 22ας Δεκεμβρίου 2009 , όσον αφορά τη μετάβαση από τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στους κανονισμούς (ΕΚ) αριθ. 883/2004 και (ΕΚ) αριθ. 987/2009 και την εφαρμογή των διαδικασιών απόδοσης εξόδων (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

27.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/8
            
         ΑΠΌΦΑΣΗ αριθ. S7
   της 22ας Δεκεμβρίου 2009
   όσον αφορά τη μετάβαση από τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στους κανονισμούς (ΕΚ) αριθ. 883/2004 και (ΕΚ) αριθ. 987/2009 και την εφαρμογή των διαδικασιών απόδοσης εξόδων
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 107/05
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του ευρωπαϊκού κοινοβουλίου και του συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), σύμφωνα με το οποίο η Διοικητική επιτροπή είναι αρμόδια για τη ρύθμιση όλων των διοικητικών θεμάτων και των ζητημάτων ερμηνείας που προκύπτουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 (2),
   τα άρθρα 87 έως 91 του κανονισμού (ΕΚ) αριθ. 883/2004,
   το άρθρο 64 παράγραφος 7 και τα άρθρα 93 έως 97 του κανονισμού (ΕΚ) αριθ. 987/2009,
   Εκτιμώντας τα ακόλουθα:
   
               (1)
            
            
               Οι κανονισμοί (ΕΚ) αριθ. 883/2004 και (ΕΚ) αριθ. 987/2009 τίθενται σε ισχύ την 1η Μαΐου 2010 και οι κανονισμοί (ΕΟΚ) αριθ. 1408/71 και (ΕΟΚ) αριθ. 574/72 καταργούνται την ίδια ημερομηνία, με εξαίρεση τις περιπτώσεις που υπάγονται στις διατάξεις του άρθρου 90 παράγραφος 1 του κανονισμού (ΕΚ) αριθ. 883/2004 και του άρθρου 96 παράγραφος 1 του κανονισμού (ΕΚ) αριθ. 987/2009.
            
         
               (2)
            
            
               Είναι αναγκαίο να καθοριστεί το κράτος μέλος οφειλέτης και το κράτος μέλος πιστωτής σε περιπτώσεις που οι παροχές σε είδος χορηγήθηκαν ή εγκρίθηκαν σύμφωνα με τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72, αλλά οι αποδόσεις εξόδων για τις εν λόγω παροχές διευθετούνται αφού τεθούν σε ισχύ οι κανονισμοί (ΕΚ) αριθ. 883/2004 και (ΕΚ) αριθ. 987/2009, ειδικότερα για τις περιπτώσεις που η αρμοδιότητα για την ανάληψη των εξόδων τροποποιείται σύμφωνα με τους νέους κανονισμούς.
            
         
               (3)
            
            
               Είναι αναγκαίο να αποσαφηνιστεί το είδος της διαδικασίας απόδοσης εξόδων που θα εφαρμόζεται σε περιπτώσεις που οι απαιτήσεις παροχών σε είδος υποβλήθηκαν σύμφωνα με τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72, αλλά η διαδικασία απόδοσης εξόδων διεξάγεται μετά την ημερομηνία έναρξης ισχύος των κανονισμών (ΕΚ) αριθ. 883/2004 και (ΕΚ) αριθ. 987/2009.
            
         
               (4)
            
            
               Στην παράγραφο 5 της απόφασης αριθ. H1 διευκρινίζεται το καθεστώς των πιστοποιητικών (έντυπα Ε) και της ευρωπαϊκής κάρτας ασφάλισης ασθένειας (συμπεριλαμβανομένων των προσωρινών πιστοποιητικών αντικατάστασης) που εκδόθηκαν πριν από την ημερομηνία έναρξης ισχύος του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009.
            
         
               (5)
            
            
               Στο πλαίσιο της παραγράφου 4 της απόφασης αριθ. S1 και της παραγράφου 2 της απόφασης αριθ. S4 προβλέπονται οι γενικές αρχές για την αρμοδιότητα των εξόδων παροχών που χορηγούνται βάσει ισχύουσας ευρωπαϊκής κάρτας ασφάλισης ασθένειας (ΕΚΑΑ) και οι οποίες πρέπει επίσης να εφαρμόζονται σε μεταβατικές καταστάσεις.
            
         
               (6)
            
            
               Σύμφωνα με τα άρθρα 62 και 63 του κανονισμού (ΕΚ) αριθ. 987/2009 τα κράτη μέλη που δεν απαριθμούνται στο παράρτημα 3 του κανονισμού (ΕΚ) αριθ. 987/2009 αποδίδουν παροχές σε είδος που χορηγούνται σε μέλη της οικογένειας τα οποία δεν κατοικούν στο ίδιο κράτος μέλος με τον ασφαλισμένο και σε συνταξιούχους και μέλη της οικογένειάς τους βάσει των πραγματικών δαπανών από την 1η Μαΐου 2010.
            
         
               (7)
            
            
               Τα έξοδα των παροχών σε είδος που προβλέπονται στο άρθρο 19 παράγραφος 1, στο άρθρο 20 παράγραφος 1 και στο Άρθρο 27 παράγραφοι 1 και 3 του κανονισμού (ΕΚ) αριθ. 883/2004 βαρύνουν τον αρμόδιο φορέα που είναι υπεύθυνος για την ανάληψη των εξόδων των παροχών σε είδος που χορηγούνται σε μέλη της οικογένειας τα οποία δεν κατοικούν στο ίδιο κράτος μέλος με τον ασφαλισμένο και σε συνταξιούχους και μέλη της οικογένειάς τους στο κράτος μέλος κατοικίας τους.
            
         
               (8)
            
            
               Σύμφωνα με το άρθρο 64 παράγραφος 7 του κανονισμού (ΕΚ) αριθ. 987/2009 τα κράτη μέλη που απαριθμούνται στο παράρτημα 3, μετά την 1η Μαΐου 2010, μπορούν να συνεχίσουν να εφαρμόζουν για πέντε έτη τα Άρθρα 94 και 95 του κανονισμού (ΕΟΚ) αριθ. 574/72 για τον υπολογισμό του κατ’ αποκοπή ποσού.
            
         
               (9)
            
            
               Στο πλαίσιο του κανονισμού (ΕΚ) αριθ. 987/2009 εισάγονται νέες διαδικασίες απόδοσης εξόδων υγειονομικής περίθαλψης με σκοπό την επιτάχυνση των επιστροφών μεταξύ κρατών μελών και την πρόληψη της συσσώρευσης απαιτήσεων που παραμένουν σε εκκρεμότητα για μεγαλύτερες χρονικές περιόδους.
            
         
               (10)
            
            
               Διαπιστώνεται η ανάγκη διαφάνειας και καθοδήγησης για τους φορείς στις περιπτώσεις που προαναφέρθηκαν προκειμένου να εξασφαλιστεί η ομοιογενής και συνεκτική εφαρμογή των κοινοτικών διατάξεων.
            
         Αποφασίζοντας σύμφωνα με τους όρους που προβλέπονται στο άρθρο 71 παράγραφος 2 του κανονισμού (ΕΚ) αριθ. 883/2004,
   ΑΠΟΦΑΣΙΖΕΙ:
   I.   Μεταβατικές διευθετήσεις για τον προσδιορισμό του κράτους μέλους το οποίο είναι υπεύθυνο για την ανάληψη των εξόδων προγραμματισμένης θεραπείας και απαραίτητης περίθαλψης όσον αφορά την τροποποίηση της αρμοδιότητας σύμφωνα με τον κανονισμό (ΕΚ) αριθ. 883/2004
   
   
               1.
            
            
               Εφόσον παρασχέθηκε θεραπεία σε άτομο πριναπό την 1η Μαΐου 2010, η αρμοδιότητα για την κάλυψη των εξόδων του ατόμου καθορίζεται σύμφωνα με τις διατάξεις του κανονισμού (ΕΟΚ) αριθ. 1408/71.
            
         
               2.
            
            
               Εφόσον δόθηκε έγκριση σε άτομο να μεταβεί στο έδαφος άλλου κράτους μέλους για να του χορηγηθεί εκεί η θεραπεία που απαιτείται για την κατάστασή του (προγραμματισμένη θεραπεία) σύμφωνα με τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 και η θεραπεία παρέχεται εν μέρει ή εξ ολοκλήρου μετά τις 30 Απριλίου 2010, τα έξοδα ολόκληρης της θεραπείας βαρύνουν το φορέα που χορήγησε την έγκριση.
            
         
               3.
            
            
               Εφόσον άρχισε η παροχή θεραπείας σε άτομο σύμφωνα με το άρθρο 22 παράγραφος 3 στοιχείο α) ή το άρθρο 31 παράγραφος 1 στοιχείο α) του κανονισμού (ΕΟΚ) αριθ. 1408/71, τα έξοδα της εν λόγω θεραπείας πρέπει να καλύπτονται σύμφωνα με τις διατάξεις των εν λόγω άρθρων, ακόμη και αν η αρμοδιότητα κάλυψης των εξόδων του ατόμου έχει τροποποιηθεί σύμφωνα με τις διατάξεις του κανονισμού (ΕΚ) αριθ. 883/2004. Ωστόσο, εάν η θεραπεία συνεχιστεί μετά τις 31 Μαΐου 2010, τα έξοδα που προκύπτουν μετά την εν λόγω ημερομηνία βαρύνουν τον αρμόδιο φορέα σύμφωνα με τον κανονισμό (ΕΚ) αριθ. 883/2004.
            
         
               4.
            
            
               Εφόσον παρασχέθηκε θεραπεία σύμφωνα με το άρθρο 19 παράγραφος 1 ή το άρθρο 27 παράγραφος 1 του κανονισμού (ΕΚ) αριθ. 883/2004 μετά τις 30 Απριλίου 2010 βάσει ισχύουσας ΕΚΑΑ που εκδόθηκε πριν από την 1η Μαΐου 2010, η απαίτηση για την απόδοση των εξόδων για την εν λόγω θεραπεία δεν μπορεί να απορριφθεί για το λόγο ότι η αρμοδιότητα για τα έξοδα υγειονομικής περίθαλψης του ατόμου έχει τροποποιηθεί σύμφωνα με τις διατάξεις του κανονισμού (ΕΚ) αριθ. 883/2004.
               Ένας φορέας ο οποίος είναι υποχρεωμένος να αποδώσει το κόστος των παροχών που χορηγήθηκαν βάσει ΕΚΑΑ μπορεί να ζητήσει από το φορέα στον οποίο ήταν ορθώς εγγεγραμμένο το άτομο τη στιγμή της χορήγησης των παροχών να αποδώσει το κόστος των εν λόγω παροχών στον πρώτο φορέα ή, αν το άτομο δεν έχει δικαίωμα να χρησιμοποιήσει την ΕΚΑΑ, να προβεί σε διακανονισμό του θέματος με το ενδιαφερόμενο άτομο.
            
         II.   Μεταβατικές διευθετήσεις για τον υπολογισμό του μέσου κόστους
   
   
               1.
            
            
               Η μέθοδος υπολογισμού του μέσου κόστους για τα έτη αναφοράς έως και το 2009 υπόκειται στις διατάξεις των άρθρων 94 και 95 του κανονισμού (ΕΟΚ) αριθ. 574/72, ακόμη και αν το μέσο κόστος υποβάλλεται στην Επιτροπή Λογαριασμών μετά τις 30 Απριλίου 2010.
            
         
               2.
            
            
               Τα κράτη μέλη που δεν απαριθμούνται στο παράρτημα 3 του κανονισμού (ΕΚ) αριθ. 987/2009, για την περίοδο μεταξύ 1ης Ιανουαρίου 2010 και 30ής Απριλίου 2010, μπορούν είτε να υπολογίζουν το νέο μέσο κόστος σύμφωνα με τα άρθρα 94 και 95 του κανονισμού (ΕΟΚ) αριθ. 574/72 είτε να εφαρμόζουν το μέσο κόστος που υποβλήθηκε για το έτος αναφοράς 2009.
            
         III.   Διαδικασία απόδοσης βάσει της πραγματικής δαπάνης
   
   
               1.
            
            
               Οι απαιτήσεις απόδοσης βάσει των πραγματικών δαπανών που έχουν εγγραφεί στους λογαριασμούς του κράτους μέλους πιστωτή πριν από την 1η Μαΐου 2010 υπόκεινται στις δημοσιονομικές διατάξεις του κανονισμού (ΕΟΚ) αριθ. 574/72.
               Οι εν λόγω απαιτήσεις υποβάλλονται στον οργανισμό σύνδεσης του κράτους μέλους οφειλέτη το αργότερο στις 31 Δεκεμβρίου 2011.
            
         
               2.
            
            
               Όλες οι απαιτήσεις απόδοσης βάσει των πραγματικών δαπανών που έχουν εγγραφεί στους λογαριασμούς του κράτους μέλους πιστωτή μετά τις 30 Απριλίου 2010 υπόκεινται στις νέες διαδικαστικές ρυθμίσεις σύμφωνα με τις διατάξεις των άρθρων 66 έως 68 του κανονισμού (ΕΚ) αριθ. 987/2009.
            
         IV.   Διαδικασία απόδοσης βάσει κατ’ αποκοπή ποσών
   
   
               1.
            
            
               Το μέσο κόστος για τα έτη αναφοράς έως και το 2009 υποβάλλεται στην Επιτροπή Λογαριασμών το αργότερο στις 31 Δεκεμβρίου 2011. Το μέσο κόστος για το έτος αναφοράς 2010 υποβάλλεται στην Επιτροπή Λογαριασμών το αργότερο στις 31 Δεκεμβρίου 2012.
            
         
               2.
            
            
               Όλες οι απαιτήσεις απόδοσης βάσει κατ’ αποκοπή ποσών που δημοσιεύονται στην Επίσημη Εφημερίδα της Ευρωπαϊκής Ένωσης πριν από την 1η Μαΐου 2010 υποβάλλονται το αργότερο την 1η Μαΐου 2011.
            
         
               3.
            
            
               Όλες οι απαιτήσεις απόδοσης βάσει κατ’ αποκοπή ποσών που δημοσιεύονται μετά τις 30 Απριλίου 2010 υπόκεινται στις νέες διαδικαστικές ρυθμίσεις σύμφωνα με τις διατάξεις των άρθρων 66 έως 68 του κανονισμού (ΕΚ) αριθ. 987/2009.
            
         V.   Τελικές διατάξεις
   
   
               1.
            
            
               Κατά τη διάρκεια της εφαρμογής των μεταβατικών διευθετήσεων, η κατευθυντήρια αρχή είναι η καλή συνεργασία μεταξύ των φορέων, ο ρεαλισμός και η ευελιξία.
            
         
               2.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009.
            
         
      
         
            Η Πρόεδρος της Διοικητικής Επιτροπής
         
         Lena MALMBERG
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.